Alegerile europarlamentare din acest an reprezintă un test cu mize foarte importante pentru democraţia europeană, a afirmat, joi, preşedintele Klaus Iohannis, într-un mesaj prilejuit de Ziua Europei și aniversarea a 74 de ani de la Declarația Schuman și centrat pe importanța scrutinului electoral european de peste 30 de zile.
“Divizarea dintre state, discursurile care promovează faliile în interiorul societăţilor democratice sunt arme care ne ameninţă pacea şi prosperitatea”, a avertizat Iohannis.
Potrivit şefului statului, acestea sunt fenomene “îngrijorătoare”, care includ “ample campanii de dezinformare, ştiri false, agresivitate sporită în spaţiul public. Toate acestea pun la încercare sănătatea democraţiilor noastre şi generează o polarizare accentuată în societate”.
“În acest context, alegerile europarlamentare din acest an reprezintă un test cu mize foarte importante pentru democrația europeană și avem obligația să îi încurajăm pe cetățenii națiunilor noastre să participe la vot. Europenii își doresc să trăiască în societăți libere, cu stat de drept funcțional, în care drepturile și libertățile sunt respectate, iar rezultatul votului din iunie trebuie să reflecte această opțiune majoritară. Cei care contestă proiectul european trebuie să răspundă la întrebarea „Care este alternativa pe care o propun la acest proiect care a adus pace și a dărâmat zidurile urii și ale prejudecăților care au cauzat conflicte fratricide între popoarele europene?”. Proiectul european ne-a adus la un loc oferind un model de colaborare în interesul comun, de conviețuire și armonie multiculturală, transformându-se într-un spațiu al unității în diversitate”, a apreciat președintele Iohannis.
Mesajul lui Iohannis debutează cu constatarea că în prezent, la aproape trei sferturi de secol de la Declaraţia Schuman, Ziua Europei este celebrată “într-un context care nu a mai fost atât de complicat de la finalul celui de-al Doilea Război Mondial”.
“Agresiunea militară declanşată de Rusia împotriva Ucrainei ne pune în faţa unor decizii majore, prin care să ne reconfirmăm ataşamentul deplin la principiile şi valorile definitorii pentru Uniunea Europeană: solidaritate, unitate, diversitate, respect pentru statul de drept şi drepturile fundamentale ale omului. Aceştia sunt pilonii pe care s-a construit Uniunea noastră şi pe care în urmă cu cinci ani, la Summitul istoric de la Sibiu, ne-am luat angajamentul să-i apărăm, pentru a putea consolida şi avansa proiectul european”, a completat şeful statului.
Astfel, “provocările actuale ne arată cu atât mai clar că avem responsabilitatea faţă de oameni să menţinem pacea pe continent, iar cea mai sigură soluţie este întărirea construcţiei europene şi consolidarea unităţii dintre naţiunile noastre”.
“Proiectul european ne-a adus la un loc oferind un model de colaborare în interesul comun, de convieţuire şi armonie multiculturală, transformându-se într-un spaţiu al unităţii în diversitate. La 45 de ani de la organizarea primelor alegeri europene, este important să ne reamintim că deciziile noastre pot influenţa în bine viitorul proiectului european. Într-un context global problematic, cu provocări multiple, Uniunea Europeană îşi sporeşte importanţa ca far al solidarităţii şi al aspiraţiei către pace şi prosperitate. Ţara noastră, ferm ancorată în proiectul european, contribuie activ la acţiunile care alimentează şi susţin progresul Uniunii”, a subliniat șeful statului.
El a amintit “deciziile istorice” luate la finalul anului trecut cu privire la deschiderea negocierilor de aderare cu Republica Moldova şi Ucraina, decizii ce reprezintă “o etapă semnificativă pentru întreaga Uniune Europeană”.
“Locul Republicii Moldova, al Ucrainei, al Georgiei şi al statelor din Balcanii de Vest este în Uniunea Europeană! Sprijinul nostru decurge firesc din faptul că suntem noi înşine un exemplu de succes al lărgirii Uniunii Europene”, a punctat Iohannis.
Preşedintele Iohannis a afirmat că recent au fost celebrate două decenii de la cea mai amplă extindere a Uniunii Europene, odată cu aderarea, la 1 mai 2004, a zece noi state membre, completată în 2007 prin alăturarea României şi a Bulgariei la Uniune.
“Aderarea la UE a adus beneficii şi oportunităţi considerabile cetăţenilor din toate statele membre, o investiţie strategică în pace şi democraţie. Una dintre marile realizări este proiectul Erasmus care le oferă studenţilor europeni posibilitatea să interacţioneze şi să exploreze împreună proiecte care pot deschide numeroase oportunităţi de afirmare în cercetare şi în profesiile viitorului”, a mai spus el.
În acest context, a afirmat Iohannis, “consolidarea relevanţei internaţionale şi a atractivităţii Uniunii Europene devin cruciale pentru stabilitatea şi securitatea regionale şi globale, mai ales în această perioadă în care Federaţia Rusă duce de peste doi ani un război de agresiune împotriva Ucrainei”.
Mesajul lui Klaus Iohannis de Ziua Europei se încheie cu o referire la Declaraţia de la Sibiu din 9 mai 2019, când România a deţinut preşedinţia Consiliului UE.
“Uniunea de astăzi este mai puternică decât cea de ieri şi dorim să continuăm să o facem tot mai puternică pentru ziua de mâine. Acesta este angajamentul nostru pentru generaţiile viitoare. Acesta este spiritul de la Sibiu. La mulți ani, Europa! La mulți ani, România europeană!”, a conchis președintele.
Robert Lupițu este redactor-șef, specialist în relații internaționale, jurnalist în afaceri europene și NATO. Robert este laureat al concursului ”Reporter și Blogger European” la categoria Editorial și co-autor al volumelor ”România transatlantică” și ”100 de pași pentru o cetățenie europeană activă”. Face parte din Global Shapers Community, o inițiativă World Economic Forum, și este Young Strategic Leader în cadrul inițiativelor The Aspen Institute. Din 2019, Robert este membru al programului #TT27 Leadership Academy organizat de European Political Strategy Center, think tank-ul Comisiei Europene.
You may like
SUA: Biden susține că va opri livrările suplimentare de arme dacă Israelul invadează Rafah
Published
27 mins agoon
May 9, 2024De Ziua Europei, care marchează 74 de ani de la Declarația Schuman din 9 mai 1950, ministrul afacerilor externe Luminița Odobescu, subliniază importanța acestui moment istoric și îndeamnă să ne reamintim de viziunea fondatoare a proiectului european, bazat pe pace, solidaritate și cooperare, într-un context marcat de tensiuni și conflicte. Ea subliniază că „viziunea construcției europene lansată atunci a fost și rămâne cea corectă”, iar „celebrăm la 9 mai solidaritatea și diversitatea care definesc comunitatea europeană”.
„Sărbătorim astăzi Ziua Europei, la 74 de ani de la momentul fondator al procesului de construcție europeană. La 9 mai 1950, într-un continent încă marcat de cicatricile războiului între națiunile sale, Declarația Schuman a lansat un proiect fără precedent bazat pe un ideal de pace, solidaritate, cooperare și unitate europeană”, spune ministrul Luminița Odobescu.
În lumina provocărilor contemporane, inclusiv a conflictelor din vecinătatea Uniunii Europene, este necesar să reflectăm nu doar asupra realizărilor noastre, ci și asupra pașilor ce trebuie făcuți în viitor. Sărbătoarea de astăzi nu este doar despre celebrare, ci și despre acțiune.
„România este astăzi un stat membru cu o puternică viziune pro-europeană, acționând pentru promovarea intereselor naționale, în deplină consonanță cu obiectivele dezvoltării pe mai departe a proiectului european şi având convingerea că doar împreună ne putem construi viitorul”, subliniază ministrul afacerilor externe.
Extinderea Uniunii Europene este văzută ca un instrument vital pentru asigurarea prosperității și păcii în Europa. „Continuarea extinderii Uniunii este în acest moment mai mult decât o necesitate geopolitică. Este cel mai bun instrument al Uniunii pentru asigurarea prosperității și păcii în Europa, așa cum am putut vedea până în prezent”, adaugă ministrul.
În acest context, România se angajează ferm pentru sprijinirea procesului de aderare a Ucrainei și Republicii Moldova la Uniunea Europeană, consolidând în același timp integrarea europeană în domenii cheie precum securitatea, economia și mediu.
Într-un an crucial pentru viitorul Europei, Luminița Odobescu arată că este esențial să ne reamintim că puterea noastră ca cetățeni rezidă în capacitatea noastră de a participa la construcția Europei în care trăim. Alegerile pentru Parlamentul European din 6-9 iunie reprezintă o oportunitate majoră pentru această implicare activă a cetățenilor în exercițiul democratic european.
„Să fim activi, să fim informați și să fim implicați! Europa este a noastră, a tuturor. La mulți ani, Europa!”, concluzionează ministrul afacerilor externe Luminița Odobescu, într-un apel la unitate și solidaritate în vederea construirii unei Europe mai bune și mai prospere pentru toți cetățenii săi.
De Ziua Europei, premierul Marcel Ciolacu, a subliniat importanța participării tinerei generații la alegerile europene din acest an, fiind cea care va duce mai departe aspirațiile generației contemporane nașterii proiectului european.
„Tinerii care vor vota pentru prima dată la europarlamentarele din 9 iunie, împreună cu părinții și bunicii lor, vor consolida statutul României de stat puternic atașat valorilor europene. Aspirațiile generației contemporane nașterii proiectului european au fost împlinite de cei care au luptat pentru libertatea României în decembrie 1989 și vor fi duse mai departe de tinerii născuți în perioada în care țara noastră se bucura deja de statutul de stat european și membru al NATO, cea mai sigură alianță din istorie”, a transmis premierul în mesajul său de Ziua Europei.
Șeful Guvernului a reamintit că prin apartenența țării noastre la UE, România a beneficiat de peste 64 miliarde de euro din fonduri europene: „Suntem români, dar și cetățeni europeni în același timp, ceea ce ne conferă drepturi și libertăți firești în orice societate modernă democratică. Statutul de membru al Uniunii Europene ne oferă și perspective concrete de dezvoltare durabilă și coeziune în plan economic și social. Privind retrospectiv, în anii care au trecut de la aderarea noastră, România a beneficiat de peste 64 de miliarde de euro din fonduri europene, bani pe care țara noastră i-a primit în plus față de suma totală cu care a contribuit la bugetul UE.”
„Marcăm în aceste zile și încheierea celui mai amplu și devastator conflict din istoria omenirii, al Doilea Război Mondial, în 1945. Amenințările de securitate continuă să existe, în forme din ce în ce mai complexe. Suntem datori să le gestionăm cu responsabilitate și înțelepciune pentru generațiile actuale și viitoare, care își doresc să trăiască în pace, democrație și prosperitate”, a conchis acesta.
De Ziua Europei, senatoarea Gabriela Firea a subliniat importanța apartenenței țării noastre în cadrul Uniunii Europene și NATO, în contextul în care ne confruntăm încă la graniță cu cel mai sângeros conflict pe care „Bătrânul continent” îl cunoaște de la finalul celui de-Al Doilea Război Mondial.
„Faptul că România este membră UE și NATO ne oferă o siguranță, dar și oportunitatea de a ne dezvolta prin fondurile europene. Rămânem motivați să ne facem auzită vocea ca națiune în UE, dar mai sunt lucruri de făcut pentru binele tuturor românilor. Am făcut pași importanți și cu privire la spațiul Schengen, în timpul acestei guvernări. Și chiar dacă nu suntem cu toate granițele deschise încă, sunt sigură că vom depăși și acest obstacol politic”, a transmis oficialul român.
De asemenea, aceasta a reamintit că România a reușit, în timpul unei singure generații, să recupereze distanța economică mare care ne separa și de state vestice, dar și de vecinii din Estul Europei: „Am depășit economic Ungaria, Grecia, Portugalia, cu un PIB / cap de locuitor mai mult decât dublu față de 1990. În plus, pentru fiecare euro cu care am contribuit la bugetul UE, am primit înapoi 3 euro. Din 2007, până la finalul anului 2023, România a atras fonduri europene de aproape 90 miliarde euro și a plătit la UE puțin peste 29 miliarde euro. Așadar, profitul din relația cu UE depășește 60 de miliarde de euro.”
„Nu există perfecțiune, dar cei care critică UE, din spirit politicianist sau mânați de interesul de sabota politic această construcție, nu cu argumente constructive și bune intenții, vor fi sancționați la vot în aceste alegeri europene. Datoria noastră ca politicieni, mai ales a celor ce am condus comunități, este să dovedim cetățenilor că viața lor se poate schimba în bine, concret, cu ajutorul Uniunii Europene. Comunitățile se pot moderniza și pot deveni mai prietenoase cu cetățenii. În mandatul meu de primar general, Primăria Capitalei a atras 1 miliard de euro, fonduri europene nerambursabile, prin care am modernizat transportul în comun sau sunt schimbate țevile vechi ale rețelei de termoficare”, a conchis aceasta.
Concrete & Design Solutions
SUA: Biden susține că va opri livrările suplimentare de arme dacă Israelul invadează Rafah
V. Ponta: Discuţiile din Parlament privind bugetul încep la 14 ianuarie
Mapamond: Care vor fi principalele evenimente ale anului 2013
Angela Merkel: “Mediul economic va fi mai dificil în 2013”
Premierul Italiei, Mario Monti, a demisionat
Trending
- EDUCAȚIE1 week ago
- NATO3 days ago
- POLITICĂ1 week ago
- ROMÂNIA1 day ago
- ROMÂNIA2 days ago